玉机微义 卷三十五

头眩门

论头眩属肝虚

《内经》云：徇蒙招尤，目瞑耳聋，下实上虚，过在足少阳厥阴，甚则入肝。

按：许学士云上虚者，肝虚也，故肝虚则头晕。徇蒙者，如以物蒙其首，招摇不定，目眩耳聋，皆晕之状也。故肝厥头晕，治宜钩藤散。方见后。

钩藤 陈皮 半夏 麦门冬 茯苓 茯神 人参 甘菊花 防风 各半两 甘草 一分 石膏 一两

上（㕮）咀，每四钱，姜七片，煎。

论眩晕属肝木风火之证

《原病式》曰：诸风掉眩，皆属肝木，风主动故也。所谓风气甚而头目眩晕者，由风木旺，必是金衰不能制木，而木复生火。风皆属阳，阳主乎动，两动相搏。则为之旋转，故火本动也，焰得风则自然旋转也。

论伤寒头眩属虚

成无己云：伤寒头眩，责其虚也。起则头眩与眩冒者，皆发汗吐下后所致，是知阳虚也。故《针经》曰：上虚则眩。然风家亦多有眩者，风主动故尔。

论眩晕分内外所因等证

严用和云：眩晕之证，经虽云皆属于肝风上攻所致，然体虚之人外感六淫，内伤七情，皆能眩晕，当以脉证别之。风则脉浮有汗，项强不仁。寒则脉紧无汗，筋挛掣痛。暑则脉虚烦闷。湿则脉细，沉重吐逆。及其七情所感，遂使脏气不平，郁而生涎，结而为饮，随气上逆，令人眩晕，眉棱骨痛，眼不可开，寸脉多沉，此为异耳。若疲劳过度，下虚上实，金疮、吐衄、便利及妇人崩伤产后，去血过多，皆令人眩晕，当随其所因而治之。

按：此所分四气痰饮、亡血等证，可谓亲切。但其所集之方，则欠发明，学人当自求之。

论头风眩晕有饮宜吐

子和云：大风头风眩晕，手足麻痹，胃脘发痛，皆风寒湿三气杂至，合而为痹也。在上谓之停饮，可用独圣散吐之。吐讫，后服清上辛凉之药。

按：此法施于胸膈痰涎，闭塞多年，眩晕不已，血气充实之人，其效甚捷。

〔治风之剂〕

本事川芎散 治风眩头晕。

山茱萸 一两 山药 甘菊花 人参 茯神 小川芎 各半两

上为末，每服二钱，酒调下。

按：此名治风眩，而用药带补肝之意。若因风而头眩者，分其所挟寒热，而用辛温辛凉之剂可也。若因肝虚而病者，此药虽近理，亦难执此而用。

〔治风寒之剂〕

严氏三五七散 治阳虚风寒入脑，头痛，目眩，耳鸣。

天雄 炮，去皮 细辛 各三两 山茱萸 干姜炮 各五两 防风 山药 炒。各七两

上为末，每服二钱，温酒调下。

按：此治上焦阳虚，发散风寒之药也。若果有风寒所伤而头眩者，但用辛温、辛热之剂解散可也，何必拘此。

〔治湿之剂〕

子和芎黄汤 治头目眩晕。

大黄 荆芥 川芎 防风 各等分

上为粗末，大作剂料，水煎，去滓，服以利为度。

按：此泻上焦风热之药也。若果有风热头眩如，防风通圣之类，皆可选拣而用。

〔治痰之剂〕

严氏玉液汤 治七情感动，气郁生涎，随气上逆，头目眩晕，心嘈忪悸，眉棱骨痛。

大半夏 汤洗七次

上，每服四钱，水煎，生姜十片煎，入沉香水一呷，温服。风痰眩晕者，宜青州白丸子选用。

直指二陈汤 治因气郁痰眩晕。

二陈加干生姜煎服。

按：此二方，去痰和中之平剂，足太阴、阳明经药也。若痰气甚者，如吐下之法皆可施，自宜随证而用。去痰和中，瑞竹堂化痰丸亦妙。方见咳门。

〔治气虚头眩之剂〕

直指香橘饮 治气虚眩晕。

木香 白术 半夏曲 橘皮 白茯苓 砂仁各半两 甘草炙 丁香 甘草 炙。各一分

上锉，每服三钱，姜五片，煎，吞苏合香丸。本方加芎归各三分，官桂半两，治血虚眩晕。

〔治下虚头眩之剂〕

局方黑锡丹 治阴阳不升降，上盛下虚，头目眩晕。

养正丹 治虚风头旋，吐涎不已。此药升降阴阳。二方并见《局方》。以乳香泡汤送下。

顺气散 治体虚痰盛，气不顺，头目眩晕。

南星 一两，炮 川乌 附子 各半两 木香 二钱半

上，每服三钱，姜十片，煎。

严氏沉香磁石丸 治上盛下虚，头目眩晕，耳鸣耳聋。

沉香 半两，别研 磁石 火煅，醋淬七次，研 胡芦巴 炒 川巴戟 去心 阳起石 煅 附子 炮 椒红 炒 山茱萸肉 山药 炒。各一两 青盐别研 甘菊花 蔓荆子 各半两

上为细末，酒煮米糊丸，梧子大。每七十丸，空心盐汤下。

按：以上诸方，皆是温热金石镇坠之药，虽能补下焦之阳虚，然金石体质虽重，必候火煅而成，佐以燥热之药，多致飞越之亢，况眩晕多有属风属火之证，用者宜致思焉。

〔杂方〕

本事钩藤散 治肝厥头晕，清头目。

钩藤 陈皮 半夏 麦门冬 茯苓 茯神 人参 甘菊花 防风 各半两 甘草 一分 石膏 一两

上（㕮）咀，每四钱，姜七片，煎。

按：前许学士所论近是，则此方用药，其义未详。